ΚΑΝΟΝΙΣΜΟΣ (ΕΟΚ) αριθ. 2658/80 ΤΗΣ ΕΠΙΤΡΟΠΗΣ της 17ης Οκτωβρίου 1980 περί λεπτομερειών εφαρμογής των αγορών παρεμβάσεως στον τομέα του προβείου κρέατος

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη περί ιδρύσεως της Ευρωπαϊκής Οικονομικής Κοινότητος,

τον κανονισμό (ΕΟΚ) αριθ. 1837/80 του Συμβουλίου της 27ης Ιουνίου 1980 περί κοινής οργανώσεως των αγορών στον τομέα του προβείου και αιγείου κρέατος(1), και ιδίως το άρθρο 7 παράγραφος 7 υπό α) και γ),

Εκτιμώντας:

ότι ο κανονισμός (ΕΟΚ) αριθ. 1837/80 προβλέπει καθεστώς αγορών ορισμένων προϊόντων του τομέως του προβείου κρέατος από τους οργανισμούς παρεμβάσεως των Κρατών Μελών- ότι οι γενικοί κανόνες του καθεστώτος αυτού θεσπίσθηκαν από τον κανονισμό (ΕΟΚ) αριθ. 2644/80 του Συμβουλίου(2)- ότι είναι αναγκαίο να καθορισθούν οι λεπτομέρειες εφαρμογής του-

ότι για να εξασφαλισθεί η αποτελεσματικότητα των μέτρων αγοράς, είναι αναγκαίο να ορισθεί μία ελάχιστη ποσότητα δυνάμενη να αναληφθεί από τους οργανισμούς παρεμβάσεως- ότι, επί πλέον, προκειμένου να εξασφαλισθεί η ποιότητα των αγοραζομένων προϊόντων, είναι αναγκαίο να προβλεφθεί η συμμόρφωσή τους με τις απαιτήσεις της οδηγίας 64/433/ΕΟΚ του Συμβουλίου της 26ης Ιουνίου 1964 περί υγειονομικών προβλημάτων στον τομέα των ενδοκοινοτικών συναλλαγών νωπών κρεάτων(3), όπως τροποποιήθηκε τελευταία από την οδηγία 75/379/ΕΟΚ(4)-

ότι για να εξασφαλισθεί η ίση μεταχείριση των πωλητών, ενδείκνυται να ορισθεί η έννοια της τιμής αγοράς και ο τόπος όπου πραγματοποιείται η ανάληψη του προϊόντος από τον οργανισμό παρεμβάσεως- ότι ο τόπος αυτός δύναται να είναι κυρίως το κέντρο παρεμβάσεως στο οποίο ο πωλητής προτείνει να παραδώσει τα προϊόντα του- ότι πρέπει, εν τούτοις, να παρέχεται στον οργανισμό παρεμβάσεως η δυνατότητα να καθορίσει έναν άλλο τόπο αν η ανάληψη από τον πωλητή στο υποδεικνυόμενο κέντρο είναι αδύνατη-

ότι για τον ορθολογικό τρόπο οργανώσεως του καθεστώτος των αγορών από τους οργανισμούς παρεμβάσεως, χρειάζεται να προβλεφθούν κριτήρια επιλογής των κέντρων παρεμβάσεως- ότι ενδείκνυται τα κέντρα αυτά να καθορισθούν σε συνάρτηση με ορισμένες τεχνικές απαιτήσεις, ούτως ώστε να εξασφαλίζεται η καλή συντήρηση του κρέατος-

ότι προκειμένου να εξασφαλισθεί όσο το δυνατόν αποτελεσματικότερα η εκτέλεση των μέτρων παρεμβάσεως, πρέπει να υπάρχει πρόνοια ώστε οι απώλειες κατά την παραμονή στον ψυκτικό χώρο να είναι όσο το δυνατό χαμηλότερες και να διατηρείται η ποιότητα των προϊόντων που αγοράζονται από τους οργανισμούς παρεμβάσεως, όσο αυτό είναι δυνατόν, ακόμη και επί μακρά περίοδο αποθεματοποιήσεως-

ότι, ως εκ τούτου, πρέπει να θεσπισθούν κοινοτικές διατάξεις τόσο όσον αφορά τις θερμοκρασίες καταψύξεως και αποθεματοποιήσεως, όσο και τη συσκευασία-

ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της Επιτροπής Διαχειρίσεως των Προβατοειδών και των Αιγοειδών,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Όσον αφορά τα μέτρα παρεμβάσεως που προβλέπονται στο άρθρο 6 παράγραφος 1 υπό β) του κανονισμού (ΕΟΚ) αριθ. 1837/80, η ελάχιστη ποσότητα παραδόσεως είναι δύο τόννοι.

Εν τούτοις, οι οργανισμοί παρεμβάσεως δύνανται να καθορίζουν ανώτερες ελάχιστες ποσότητες, αλλά μη υπερβαίνουσες κατά πέντε φορές την ποσότητα που καθορίζεται στο πρώτο εδάφιο.

Άρθρο 2

Δύνανται να αγοράζονται μόνο τα προϊόντα που:

α) προέρχονται από ζώα τα οποία έχουν σφαγεί προ έξι ημερών κατ' ανώτατο όριο πλην των κριών, των προβάτων και των κυοφορούντων θηλέων προβάτων-

β) ταξινομούνται και ελέγχονται βάσει εθνικού συστήματος ταξινομήσεως, σύμφωνα με το άρθρο 9 του κανονισμού (ΕΟΚ) αριθ. 2644/80-

γ) ανταποκρίνονται στις διατάξεις της οδηγίας 64/433/ΕΟΚ-

δ) πληρούν τις απαιτήσεις που καθορίζονται στο παράρτημα-

ε) δεν φέρουν χαρακτηριστικά που τα καθιστούν ακατάλληλα για αποθεματοποίηση ή για μελλοντική χρήση-

στ) κατάγονται από την Κοινότητα κατά την έννοια του άρθρου 4 του κανονισμού (ΕΟΚ) αριθ. 802/68-

ζ) δεν προέρχονται από ζώα που εσφάγησαν επειγόντως.

Άρθρο 3

Η τιμή αγοράς θα είναι "ελεύθερο" στην ψυκτική εγκατάσταση του κέντρου παρεμβάσεως. Τα έξοδα εκφορτώσεως βαρύνουν τον πωλητή.

Άρθρο 4

1. Ο πωλητής υποδεικνύει στον οργανισμό παρεμβάσεως το κέντρο παρεμβάσεως στο οποίο προτίθεται να παραδώσει το προϊόν.

2. Ο οργανισμός παρεμβάσεως καθορίζει την ημέρα αναλήψεως και την ανακοινώνει στον πωλητή.

3. Αν η ανάληψη δεν μπορεί να πραγματοποιηθεί στο αναφερόμενο στην παράγραφο 1 κέντρο παρεμβάσεως, ο οργανισμός παρεμβάσεως καθορίζει τον τόπο της αναλήψεως του προϊόντος σε ένα από τα πλησιέστερα κέντρα παρεμβάσεως.

Άρθρο 5

Οι οργανισμοί παρεμβάσεως οι οποίοι, λόγω μαζικής προσφοράς κρεάτων στην παρέμβαση στα πλαίσια των μέτρων που προβλέπονται στο άρθρο 6 του κανονισμού (ΕΟΚ) αριθ. 1387/80, δεν είναι σε θέση να αναλάβουν αμέσως τα προσφερόμενα κρέατα, δύνανται να περιορίζουν τις αγορές στις ποσότητες τις οποίες δύνανται να αναλάβουν.

Τα Κράτη Μέλη μεριμνούν ώστε η εφαρμογή του περιορισμού αυτού να θίγει όσο το δυνατόν λιγότερο την ίση πρόσβαση των πωλητών στην παρέμβαση.

Άρθρο 6

1. Τα κέντρα παρεμβάσεως καθορίζονται από τα Κράτη Μέλη κατά τρόπο που να εξασφαλίζεται η αποτελεσματικότητα των μέτρων παρεμβάσεως. Οι εγκαταστάσεις των κέντρων αυτών πρέπει να επιτρέπουν την ανάληψη κρεάτων με οστά καθώς και την κατάψυξη όλων των κρεάτων που πρέπει να διατηρούνται ως έχουν. Επί πλέον, πρέπει να επιτρέπουν την αποθήκευση των κρεάτων αυτών επί ελάχιστη περίοδο τριών μηνών υπό ικανοποιητικές τεχνικές συνθήκες. Εν τούτοις, μέχρι τη λήξη της περιόδου εμπορίας 1980/81, τα Κράτη Μέλη δύνανται, σε εξαιρετικές περιπτώσεις, να προβλέπουν μία συντομότερη περίοδο.

2. Τα Κράτη Μέλη λαμβάνουν όλα τα μέτρα που επιτρέπουν την εξασφάλιση ικανοποιητικής συντηρήσεως των αποθεματοποιημένων κρεάτων και τον περιορισμό των απωλειών βάρους. Η θερμοκρασία καταψύξεως πρέπει να επιτρέπει να επιτυγχάνεται εσωτερική θερμοκρασία του κρέατος ίση ή κατώτερη των 7 βαθμών Κελσίου σε ανώτατη προθεσμία τριάντα έξι ωρών.

3. Τα προϊόντα συσκευάζονται σε πολυαιθυλένιο ή σε αντίστοιχο υλικό, κατάλληλο για τη συσκευασία των προϊόντων διατροφής, πάχους τουλάχιστον 0,05 χιλιοστομέτρου και σε περιτύλιγμα βάμβακος (stockinette) ή ιούτης. Εν τούτοις, μέχρις τις 31 Δεκεμβρίου 1981, τα Κράτη Μέλη δύνανται να χρησιμοποιούν άλλες συσκευασίες στην περίπτωση που αυτό αποδεικνύεται αναγκαίο.

Άρθρο 7

1. Οι οργανισμοί παρεμβάσεως μεριμνούν ώστε η αποθήκευση και η αποθεματοποίηση των προϊόντων που αναφέρονται στον παρόντα κανονισμό να πραγματοποιούνται κατά τρόπο που να συνιστά παρτίδες ευχερώς ελεγχόμενες.

2. Τα Κράτη Μέλη λαμβάνουν όλα τα χρήσιμα μέτρα προκειμένου να εξασφαλίσουν την καλή ποσοτική και ποιοτική συντήρηση των αποθεματοποιημένων προϊόντων. Καλύπτονται έναντι των σχετικών κινδύνων με ασφάλιση είτε υπό μορφή συμβατικής υποχρεώσεως των ενεργούντων την αποθεματοποίηση είτε με γενική ασφάλιση του οργανισμού παρεμβάσεως- το Κράτος Μέλος δύναται αυτό το ίδιο να είναι ασφαλιστής του.

Άρθρο 8

1. Τα Κράτη Μέλη ανακοινώνουν αμέσως στην Επιτροπή τον κατάλογο των κέντρων παρεμβάσεως, την ικανότητα καταψύξεως και αποθεματοποιήσεως, καθώς και κάθε τροποποίηση των στοιχείων αυτών.

2. Τα Κράτη Μέλη ανακοινώνουν όσο το δυνατόν εγκαίρως στην Επιτροπή, δια τηλετυπικού μηνύματος, τα προϊόντα, ποιότητες και ποσότητες που αγοράζονται εβδομαδιαίως.

3. Τα Κράτη Μέλη ανακοινώνουν όσο το δυνατόν εγκαίρως στην Επιτροπή, τα αποθεματοποιημένα προϊόντα, ποιότητες και ποσότητες που υφίστανται στο τέλος κάθε μηνός.

4. Η λειτουργία του συστήματος παρεμβάσεως αποτελεί αντικείμενο περιοδικού ελέγχου κατ' εφαρμογή του άρθρου 27 του κανονισμού (ΕΟΚ) αριθ. 1837/80.

Άρθρο 9

Ο παρών κανονισμός αρχίζει να ισχύει στις 20 Οκτωβρίου 1980.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε Κράτος Μέλος.

Έγινε στις Βρυξέλλες, στις 17 Οκτωβρίου 1980.

Για την Επιτροπή

Finn GUNDELACH

Αντιπρόεδρος

(1) ΕΕ αριθ. Ν 183 της 16.7.1980, σ. 1.

(2) ΕΕ αριθ. Ν 275 της 18.10.1980, σ. 8.

(3) ΕΕ αριθ. 121 της 29.7.1964, σ. 2012/64.

(4) EΕ αριθ. Ν 172 της 3.7.1975, σ. 17.

ΠΑΡΑΡΤΗΜΑ

Όροι που απαιτούνται για την αγορά σφαγίων από τους οργανισμούς παρεμβάσεως 1. Δύνανται να αποτελούν αντικείμενο αγορών επεμβάσεως μόνο τα σφάγια καλής ή μέσης φυσικής διαμορφώσεως βάρους όχι κατωτέρου των 8 χιλιογράμμων. Αποκλείονται τα σφάγια που εμφανίζουν τα ακόλουθα χαρακτηριστικά:

- όλες οι κατατομές είναι κοίλες και χαρακτηρίζουν μειωμένη μυϊκή ανάπτυξη-

- οι μηροί είναι κοίλοι σε όλα τα μέρη τους, ισχνοί, μακροί και πλατείς- η σέλλα είναι σαφώς πιο μακρά παρά πλατεία-

- η ράχη και οι νεφροί είναι πολύ στενοί και κοίλοι και στερούνται σαφώς πάχους. Οι νωτιαίες αποφύσεις προεξέχουν-

- οι ώμοι είναι πλατείς, οι ωμοπλάτες προεξέχουν.

Εξάλλου, τα σφάγια δεν πρέπει να εμφανίζουν κατάσταση υπερβολικής παχύνσεως. Αποκλείονται τα σφάγια που εμφανίζουν τα ακόλουθα χαρακτηριστικά:

- ένα πολύ παχύ στρώμα λίπους καλύπτει το σφάγιο που παρατηρείται σε διάφορα επίπεδα με λιπώδεις συσσωρεύσεις. Στην εσωτερική πλευρά της θωρακικής κοιλότητος σχηματίζονται συσσωρεύσεις λίπους (grappes). Μεταξύ των πλευρών οι μύες έχουν πολύ λίπος. Επί πλέον ο νεφρός είναι περικαλυμμένος με σημαντική μάζα λίπους.

2. Τα σφάγια εμφανίζονται χωρίς κεφαλή, πόδες, σαρκώδεις νεφρούς, λίπος νεφρών, λίπος λεκάνης, γεννητικά όργανα. Ο λαιμός πρέπει να είναι καθαρός.

3. Τα σφάγια πρέπει να έχουν υποστεί καλή αφαίμαξη- η εκδορά πρέπει να εκτελείται σωστά και να μην εμφανίζει ούτε βαθειές αμυχές, ούτε περιττά ίχνη αίματος, ούτε εκχυμώσεις, ούτε αιματώματα, ούτε αφαίρεση περιττών λιπών. Ο πλευρικός υμένας πρέπει να είναι ακέραιος.

4. Τα σφάγια πρέπει να ψύχονται αμέσως μετά τη σφαγή επί είκοσι τέσσερις ώρες τουλάχιστον κατά τρόπο ώστε στο τέλος της περιόδου ψύξεως να επιτυγχάνεται κατώτερη θερμοκρασία μη υπερβαίνουσα τους 7 βαθμούς Κελσίου. Η θερμοκρασία αυτή πρέπει να διατηρείται μέχρι τη στιγμή της αναλήψεως.